กระทรวงแรงงาน ตรวจสอบข้อเท็จจริงกรณีแรงงานถูกหลอกไปทำงาน “ไนจีเรีย” ร้องขอให้ช่วยพากลับไทย
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากกรณีหญิงไทยทำงานนวด ในเมืองลากอส สหพันธ์สาธารณรัฐในจีเรีย จำนวน 12 คน ขอความช่วยเหลือให้พาออกจากสถานที่ทำงานและเดินทางกลับประเทศไทย เนื่องจากนายจ้างจ่ายค่าจ้างไม่ตรงตามสัญญา ถูกทำร้ายร่างกายและกักขัง กระทรวงแรงงานไม่ได้นิ่งนอนใจ เร่งประสานไปยังกรมการกงสุลเพื่อตรวจสอบข้อเท็จจริงและเร่งพาแรงงานไทยกลับประเทศ เบื้องต้น สถานเอกอัครราชทูตไทย ณ กรุงอาบูจา ประเทศไนจีเรีย ตรวจสอบพบว่าแรงงานยังมีสภาพความเป็นอยู่ปกติ ไม่มีการทำร้ายร่างกาย หรือกักขังหน่วงเหนี่ยว โดยสถานทูตจะดำเนินการให้แรงงานไทยที่ประสงค์เดินทางกลับประเทศได้กลับสู่ประเทศไทยอย่างปลอดภัย จากประเด็นดังกล่าวที่ผ่านมาพบคนไทยถูกหลอกลวงให้เดินทางไปทำงานต่างประเทศด้วยวิธีผิดกฎหมายและต้องตกเป็นเหยื่อทำให้เสียทรัพย์ ถูกทำร้ายร่างกาย บังคับใช้แรงงาน จนถึงบังคับค้าประเวณีจำนวนมาก เพราะหลงเชื่อใจผู้ชักชวน หรือสายนายหน้าตัดสินใจเดินทางไปทำงานโดยใช้วีซ่านักท่องเที่ยว ซึ่งเสี่ยงที่จะถูกนายจ้างเอารัดเอาเปรียบ ไม่ได้รับค่าจ้างตามที่ตกลงและเป็นภัยต่อตนเอง เกี่ยวกับเรื่องนี้ได้กำชับให้กรมการจัดหางานดำเนินการป้องกันทุกวิถีทางเพื่อไม่ให้แรงงานไทยต้องตกเป็นเหยื่อด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานจะเพิ่มความเข้มงวดในการตรวจสอบ พร้อมมอบหมายให้สำนักงานจัดหางานจังหวัดทุกจังหวัด โดยเฉพาะพื้นที่ภาคอีสานและภาคเหนือที่นิยมเดินทางไปทำงานต่างประเทศ ลงพื้นที่ให้ความรู้วิธีไปทำงานอย่างถูกต้องตามกฎหมายและรู้เท่าทันเล่ห์กลป้องกันไม่ให้ตกเป็นเหยื่อ พร้อมเน้นย้ำผู้ใดจัดหางานโดยไม่ได้รับใบอนุญาตจากนายทะเบียนจัดหางานกลางกรมการจัดหางาน มีโทษทั้งจำทั้งปรับ ส่วนคนหางานที่ต้องการไปทำงานต่างประเทศ ควรตรวจสอบบริษัทจัดหางานที่ได้รับอนุญาตและศึกษาข้อมูลการไปทำงานต่างประเทศได้ที่ เว็บไซต์กรมการจัดหางาน www.doe.go.th